Fimmta árs læknaneminn Victor Guðmundsson , betur þekktur sem tónlistarmaðurinn og plötusnúðurinn Doctor Victor frumsýnir í dag nýtt tónlistarmyndband við lagið Somebody Like You . Lagið gaf hann út í lok síðasta sumars , en myndbandið kemur út í dag . Victor er á sínu fimmta ári í læknisfræði við Jessenius Faculty of Medicine í Slóvakíu og kann vel við sig þar , en tónlistin hefur þó alltaf átt stóran part af lífi hans . Hann útskrifaðist með burtfararpróf úr klassískum píanóleik frá Tónlistarskóla Kópavogs þegar hann var tvítugur , en hann hóf svo að gera sína eigin tónlist eftir það . Eitt leiddi að öðru og hlutir fóru að gerast . „ Þetta hefur þróast mjög mikið síðan ég byrjaði , en fyrst var ég bara að gera tónlist heima hjá mér í frítíma mínum og fór svo út í að spila á skemmtistöðum í Austrinu . Það fór svo að spyrjast út að það væri Íslendingur að spila í Slóvakíu og eftir það fékk ég gigg víðs vegar í Slóvakíu , Ungverjalandi og svo í Ísrael í fyrra þar sem ég hélt upp á jólin . En ég hef einnig spilað tvö ár í röð á Þjóðhátíð , sem var algjör snilld , og hef aðeins verið að spila í miðbæ Reykjavíkur þegar ég kem til landsins , “ segir Victor . En hver er sagan á bakvið myndbandið ? „ Ég kynntist strákunum hjá RVK Events fyrir um það bil tveimur árum , en þeir eru mjög fjölhæfir og hæfileikaríkir . Þeir sjá meðal annars um að halda utan um viðburði og hafa bókað mig á ýmis gigg , en þeir eru líka að taka upp myndbönd og gera alls konar hluti í kringum það . Við ákváðum að kíkja saman í smá ferðalag um Ísland nú í lok síðasta sumars nokkrir vinir og þá fannst þeim tilvalið að taka myndavélarnar með og skjóta myndband , “ segir Victor og bætir við að þeir hafi fengið aðstoð frá góðum samstarfsaðilum eins og SoNatural , Dagný & Co og Stracta Hotel . „ Klippurnar inn á milli í myndbandinu eru af hinum og þessum giggum sem ég hef tekið á síðustu árum og er útkoman mjög skemmtileg . ” Hann segir að spennandi tímar séu framundan . „ Ég er núna að vinna í alls konar lögum með tónlistarfólki hér á landi sem og erlendis , þannig að það er nóg af nýrri tónlist á leiðinni og ég er mjög spenntur fyrir árinu 2019 . ” Hér að neðan má fylgjast með Victori á ýmsum samfélagsmiðlum og þar fyrir neðan má sjá tónlistarmyndbandið sjálft . „ Somebody Like You er annað frumsamda lagið sem ég gef út sjálfur , en fyrir utan nokkur Remix sem ég hef gefið út var fyrsta lagið Feeling sem ég gaf út í fyrra ásamt norskum pródúser sem kallar sig HAV 2 , “ segir Victor Guðmundsson sem er í læknisfræði í Martin í Slóvakíu . "